Harald Torp

Vincent Harald Houge Torp (født 14. mai 1890 på Lillehammer, død 1. desember 1972 i Trondheim) var en norsk pressemann og politiker (H). Han var en markant pressemann og politiker i partipressens storhetstid, best kjent som redaktør i Adresseavisen i en mannsalder. Han anså rollene som redaktør og politiker for å være to sider av samme sak. Harald Torp omtales gjerne som Adresseavisens redningsmann, eller som avisens «andre grunnlegger». Foruten sine tillitsverv i Høyre var han også stortingsrepresentant for partiet i to omganger.


== Familiebakgrunn og yrkeskarrière ==
Han ble født på Lillehammer i 1890 som sønn av distriktslege Jens Kahrs Garmann Torp (1847–1916) og Margrethe Geelmuyden Houge (1852–1890). Harald Torp var fra 1919 gift med kjøpmannsdatteren Astrid Emilie Bergseng (1892–1967) fra Lillehammer.
Torp hadde examen artium fra 1909 og var cand.oecon. etter studier i statsøkonomi fra 1912. Etter et års utenlandsopphold i Alger i 1913 var han journalist i Aftenposten 1914–1916, politisk journalist i Morgenbladet i 1917 og redaktør i Lillehammer Tilskuer 1917–1919. Deretter var han tilbake i Aftenposten som politisk journalist 1919–1925 og sjefssekretær 1925–1927.
I 1927 ble han ansatt som redaktør i Adresseavisen, hvor han ble sittende i redaktørstolen frem til 1969, med unntak av perioden 1941–1945 under andre verdenskrig da okkupasjonsmakten erstattet ham med Jacob Skylstad. Torp ble redningsmannen for en avis som slet med økonomien og stadig synkende opplagstall, og han bidro til å snu utviklingen fra underskudd til overskudd. Som et ledd i dette, rettet Torp avisens fokus vekk fra litterære og kirkelige emner og over på en bredere nyhetsdekning, og omformet slik avisen fra en gammel byavis til en moderne nyhetsavis.
Han gjorde også Adresseavisen til en landsdelsavis gjennom et samarbeid med Bondeparti-avisen Nasjonalbladet. Nasjonalbladet ble ikke lenger utgitt som egen avis, men ble komprimert til én side i Adresseavisen, og Adresseavisen fikk slik fotfeste utenfor Trondheim i konkurranse med Venstre-organet Nidaros. Torp var også administrerende direktør og styreformann i Adresseavisen A/S, og han bygde dermed avisen både journalistisk og administrativt.Blant Torps mange verv kan nevnes styreformann i A/S Vinmonopolet i Trondheim, styreformann ved Østmarka sykehus, styremedlem ved Nordenfjeldske Kunstindustrimuseum, formann i Oslo Journalistklubb fra 1923, nestformann i Norges Journalistforbund, formann i Den eksklusive herreklubb U.C.D. i 14 år, medlem av Sparetrygdens representantskap 1945–1964, medlem av Sparetrygdens kontrollkomité 1947–1964 og styremedlem i Norsk Telegrambyrå 1951–1969.


== Politisk arbeid ==
Til hans politiske arbeid må også regnes den faglig-politiske innsatsen gjennom Den Konservative Presses Forening (DKPF), hvor han var mangeårig styremedlem, formann 1936–1950 og æresmedlem fra 1969. Foreningen hadde dengang selvstendig representasjon ved Høyres landsmøter.
Han var medlem av Trondheim bystyre og formannskap 1932–1937 og 1948–1959, og fungerte som varaordfører i januar og februar 1935. Torp var også formann i Trondheim Høyre 1931–1932, medlem av Høyres sentralstyre 1931–1950, medlem av Høyres arbeidsutvalg 1931–1945 og medlem av Høyres landsstyre 1954–1957. Han var innvalgt på Stortinget i to omganger, først fra kjøpstedene i Sør-Trøndelag og Nord-Trøndelag fylker, det vil si Trondheim og Levanger, 1937–1945, senere fra Sør-Trøndelag fylke 1954–1957. I sin siste periode var han medlem av Stortingets utenriks- og konstitusjonskomité.


== Referanser ==


== Eksterne lenker ==
(no) Harald Torp hos Stortinget 
(no) Harald Torp hos Norsk senter for forskningsdata 
(no) Harald Torp i Norsk biografisk leksikon Wikiquote: Harald Torp – sitater